CELEX: 32020D1802
Language: el
Date: 2020-11-27 00:00:00
Title: Απόφαση (ΕΕ) 2020/1802 της Επιτροπής της 27ης Νοεμβρίου 2020 για την τροποποίηση του οδηγού χρήστη που περιγράφει τα αναγκαία στάδια για τη συμμετοχή στο EMAS, βάσει του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) [κοινοποιηθείσα υπό τον αριθμό C(2020) 8151] (Κείμενο που παρουσιάζει ενδιαφέρον για τον ΕΟΧ)

1.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/51
               
            
         ΑΠΟΦΑΣΗ (ΕΕ) 2020/1802 ΤΗΣ ΕΠΙΤΡΟΠΗΣ
         της 27ης Νοεμβρίου 2020
         για την τροποποίηση του οδηγού χρήστη που περιγράφει τα αναγκαία στάδια για τη συμμετοχή στο EMAS, βάσει του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS)
         
            
               [κοινοποιηθείσα υπό τον αριθμό C(2020) 8151]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και για την κατάργηση του κανονισμού (ΕΚ) αριθ. 761/2001 και των αποφάσεων της Επιτροπής 2001/681/ΕΚ και 2006/193/ΕΚ (1), και ιδίως το άρθρο 46 παράγραφος 5,
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ) 2017/2285 της Επιτροπής, της 6ης Δεκεμβρίου 2017, για την τροποποίηση του οδηγού χρήστη που περιγράφει τα αναγκαία στάδια για τη συμμετοχή στο EMAS, βάσει του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) (2) ορίζει, στην παράγραφο 2.4.3 του παραρτήματος I, τις απαιτήσεις για τη χρησιμοποίηση μεθόδου δειγματοληψίας για την επαλήθευση των οργανισμών με πολλούς χώρους δραστηριοτήτων.
                  
               
                     (2)
                  
                  
                     Η παράγραφος 2.4.3.3 στοιχείο α) του οδηγού χρήστη, που περιλαμβάνεται στο παράρτημα I της απόφασης (ΕΕ) 2017/2285, ορίζει τους τομείς στους οποίους επιτρέπεται η χρησιμοποίηση μεθόδου δειγματοληψίας για την επαλήθευση των οργανισμών με πολλούς χώρους δραστηριοτήτων (πίνακας 9).
                  
               
                     (3)
                  
                  
                     Η παράγραφος 2.4.3.3 στοιχείο β) του οδηγού χρήστη ορίζει τους τομείς στους οποίους μπορεί να επιτραπεί η χρησιμοποίηση μεθόδου δειγματοληψίας για την επαλήθευση των οργανισμών με πολλούς χώρους δραστηριοτήτων σε πιλοτικά προγράμματα (πίνακας 10) και προβλέπει ότι, μετά την εφαρμογή πιλοτικού προγράμματος και με βάση την αξιολόγηση του πιλοτικού προγράμματος, η επιτροπή για το EMAS μπορεί να συστήσει να περιληφθεί ο τομέας στον κατάλογο των τομέων στους οποίους επιτρέπεται η χρησιμοποίηση μεθόδου δειγματοληψίας (πίνακας 9).
                  
               
                     (4)
                  
                  
                     Εφαρμόστηκαν στη Γερμανία δύο πιλοτικά προγράμματα σε τομείς που απαριθμούνται στον πίνακα 10: ένα πρόγραμμα στον τομέα του λιανικού εμπορίου (κωδικός NACE 47.1) και ένα πρόγραμμα για δραστηριότητες φροντίδας κατ’ οίκον (κωδικός NACE 87) και κοινωνική εργασία χωρίς παροχή καταλύματος (κωδικός NACE 88). Υποβλήθηκε στην επιτροπή για το EMAS αξιολόγηση των εν λόγω πιλοτικών προγραμμάτων.
                  
               
                     (5)
                  
                  
                     Με βάση την αξιολόγηση των πιλοτικών προγραμμάτων, η επιτροπή για το EMAS συνέστησε να περιληφθούν οι εν λόγω τομείς στον κατάλογο των τομέων στους οποίους επιτρέπεται η χρησιμοποίηση μεθόδου δειγματοληψίας για την επαλήθευση των οργανισμών με πολλούς χώρους δραστηριοτήτων (πίνακας 9),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Οι κωδικοί NACE 47.1, 87 και 88 είναι τομείς στους οποίους επιτρέπεται η χρησιμοποίηση μεθόδου δειγματοληψίας για την επαλήθευση των οργανισμών με πολλούς χώρους δραστηριοτήτων. Ως εκ τούτου, οι εν λόγω τομείς μεταφέρονται από τον πίνακα 10 στον πίνακα 9 του παραρτήματος I του οδηγού χρήστη.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 27 Νοεμβρίου 2020.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  EE L 342 της 22.12.2009, σ. 1.
         
            (2)  EE L 328 της 12.12.2017, σ. 38.